บาทเปิด30.61/67แข็งค่าตามภูมิภาค
ธนาคารกรุงเทพ รายงาน เงินบาทเปิด 30.61/67 แข็งค่าตามภูมิภาค จับตามติเฟด-EU Summit
11 ธ.ค. 2555

ธนาคารกรุงเทพ รายงาน เงินบาทเปิด 30.61/67 แข็งค่าตามภูมิภาค จับตามติเฟด-EU Summit
นักบริหารเงินจากธนาคารกรุงเทพ เปิดเผยว่า เงินบาทเปิดตลาดวันนี้ที่ระดับ 30.61/67 บาท/ดอลลาร์ จากเย็นวันศุกร์ที่ปิดตลาดที่ระดับ 30.67/69 บาท/ดอลลาร์ โดยเป็นการแข็งค่าตามค่าเงินในภูมิภาค หลังจากตัวเลขจ้างงานนอกภาคเกษตรของสหรัฐออกมาดี, ตัวเลขเศรษฐกิจจีนก็ออกมาดีเช่นกัน นอกจากนี้ ยังมีประเด็นที่นายกรัฐมนตรีอิตาลี ตัดสินใจลาออกจากตำแหน่ง หลังทราบผลโหวตร่างกฎหมายงบประมาณของรัฐบาล  ทั้งนี้ ประเมินกรอบการเคลื่อนไหวของเงินบาทวันนี้ระหว่าง 30.58-30.67 บาท/ดอลลาร์ 
สำหรับความเคลื่อนไหวของค่าเงินสกุลหลักต่างประเทศที่สำคัญ เงินเยนอยู่ที่ 82.24 เยน/ดอลลาร์ ส่วนเงินยูโรอยู่ที่ 1.2927 ดอลลาร์/ยูโร โดยปัจจัยต่างประเทศที่ต้องติดตาม คือ คณะกรรมการกำหนดนโยบายการเงินของธนาคารกลางสหรัฐ (เฟด) ประกาศมติการประชุมกำหนดนโยบายการเงินในวันพุธ และ การประชุม EU Summit ในวันพฤหัสและศุกร์
ส่วนวันนี้ วันอังคาร กระทรวงพาณิชย์สหรัฐจะเปิดเผยข้อมูลการค้าระหว่างประเทศเดือนต.ค., กระทรวงพาณิชย์สหรัฐเปิดเผยข้อมูลสต็อกสินค้าภาคค้าส่งเดือนต.ค. และ คณะกรรมการกำหนดนโยบายการเงินของธนาคารกลางสหรัฐ (เฟด) เริ่มการประชุมกำหนดนโยบายการเงินวันแรก